На основу члана 25. став 1. тачка 4) и став 2. Закона о локалним изборима („Службени гласник РС”, бр. 14/22 и 35/24),

Изборна комисија општине Нови Кнежевац, на седници одржаној 27.04.2024. године, донела је

**О Д Л У К У**

**о обрасцима за подношење изборне листе кандидата**

**за одборнике Скупштине општине Нови Кнежевац**

**Члан 1.**

Овом одлуком прописују се назив и изглед образаца потребних за подношење изборне листе кандидата за одборнике Скупштине општине Нови Кнежевац на изборима расписаним за 02.06.2024. године које у складу са законом прописује Изборна комисија општине Нови Кнежевац.

**Члан 2.**

Обрасци потребни за подношење изборне листе кандидата за одборнике Скупштине општине Нови Кнежевац су:

1) Изборна листа кандидата за одборнике Скупштине општине Кнежевац (Образац **I-00-013-3-1/2024**);

2) Сагласност кандидата за одборника (Образац **I-00-013-3-2/2024**);

3) Изјава бирача да подржава изборну листу кандидата за одборнике Скупштине општине Нови Кнежевац (Образац **I-00-013-3-3/2024**);

4) Списак бирача који својим потписима подржавају изборну листу кандидата за одборнике Скупштине општине Нови Кнежевац (Образац **I-00-013-3-4/2024**).

Обрасци прописани ставом 1. овог члана налазе се у прилогу ове одлуке и њен су саставни део.

**Члан 3.**

Оверена изјава бирача да подржава изборну листу пуноважна је и када су учињене омашке приликом попуњавања обрасца изјаве ако се са сигурношћу може утврдити којој изборној листи је дата подршка и да је изјаву оверио надлежни орган.

**Члан 4.**

Изјаве бирача да подржавају изборну листу и списак тих бирача морају бити сложени по азбучном реду презимена бирача. Списак бирача који су потписали поднете изјаве да подржавају изборну листу у електронском облику садржи и податке о овлашћеном оверитељу (име и презиме јавног бележника, општинска односно градска управа или основни суд, судска јединица или пријемна канцеларија основног суда).

У Списак бирача лична имена бирача уносе се тако што се прво укуцава презиме па име бирача.

**Члан 5.**

Документа која подносилац изборне листе доставља Изборној комисији приликом подношења изборне листе, осим докумената сачињених према обрасцима из члана 2. ове одлуке, сачињавају се у складу са чл. 64. и 65. Закона о избору народних посланика („Службени гласник РС”, број 14/22) и чланом 42. став 1. тач. 5, 6, 7, 9. и 11. Закона о локалним изборима.

**Члан 6.**

Ова одлука се објављује на веб-презентацији Републичке изборне комисије.

Ова одлука ступа на снагу даном објављивања.

Број **I-00-013-3/2024-2**

У Новом Кнежевцу, 27.04.2024. године

**ИЗБОРНА КОМИСИЈА**

**ОПШТИНЕ НОВИ КНЕЖЕВАЦ**

ПРЕДСЕДНИК

Андреа Теофанов